钦定古今图书集成/明伦汇编/氏族典/第436卷 > 《廖用贤尚友录》 > 马知节
## 钦定古今图书集成/明伦汇编/氏族典/第436卷 > 《廖用贤尚友录》 > 马知节

按《宋史马全义传》：“全义子知节，字子元，太宗时荫补
供奉官，折节读书。雍熙间，护兵博州，徙知定远军，迁
西京作坊使，旋知梓州，诏与刘继恩同讨贼。继恩恶
知节不附己，遣守彭州，付以羸兵三百。贼众十万攻
城，知节横槊溃围出，迟明，援兵至，复鼓噪入，贼遂溃
去，授益州钤辖，迁内园使。咸平初，知秦州，迁西上阁”
门使、知益州，徙延州，擢拜签书枢密院事。王钦若为
枢密使，知节薄其为人，每廷议辄面诋之。时钦若宠
顾方隆，知节愈不为下。大中祥符七年，出为颍州防
御使、知潞州。天禧初，移知天雄军，召拜宣徽南院使、
知枢密院事。未几卒，谥正惠。